Vladislav Surkovin mukaan laskennan nollaaminen on välttämättömyys.

Venäjän presidentti Vladimir Putin kätteli upseereja Moskovassa Venäjän asevoimien vuosipäivänä sunnuntaina. EPA/AOP

Venäjällä on meneillään perustuslain uudistus, jonka yhteydessä on tarkoitus muuttaa muun muassa presidentin valtaoikeuksia. Nykyisen presidentin Vladimir Putinin neljäs presidenttikausi päättyy vuonna 2024, eikä hän tämän jälkeen saa enää asettua ehdolle nykyisen lain puitteissa.

Ilmoitus perustuslain uudistuksesta voimisti spekulaatioita siitä, miten Putin tulee pysymään vallassa presidenttikautensa jälkeen. Yksi ilmassa ollut vaihtoehto on, että Venäjä perustaisi Putinille kokonaan uudenlaisen viran, jonka avulla hän säilyttäisi valtansa.

Näin toimi Kazakstanin johtaja Nursultan Nazarbayev, joka siirtyi viime vuonna pois presidentin paikalta, mutta säilytti vallan itsellään maan turvallisuusneuvoston johtajana.

Nyt entinen Venäjän presidentin avustaja Vladislav Surkov on esittänyt oman näkemyksensä siitä, miten perustuslain uudistus vaikuttaa presidentin virkaan. Asiasta kertoo venäläinen uutistoimisto Interfax.

Surkovin mukaan presidenttikausien laskenta olisi pakko aloittaa uudistuksen jälkeen nollasta, koska presidentin ”instituutio” muuttuu.

Vladislav Surkovin mukaan presidenttikausien laskennan nollaaminen on välttämättömyys. EPA/AOP

– Uusien valtaoikeuksien myötä siitä tulee ikään kuin uusi presidentin instituutio. Nykyisen presidenttiyden rajoitukset eivät voi vaikuttaa siihen.

Hän esittää asian siten, että presidentin valtakausien laskennan aloittaminen alusta olisi jonkinlainen juridinen välttämättömyys.

– Joka tapauksessa, jos valtaa pitävät eivät aloita laskentaa alusta, he loukkaavat rajusti juridisia periaatteita. Tämä on tietysti minun henkilökohtainen mielipiteeni, mutta se perustuu lainsäädäntökokemukseeni, Surkov sanoi politiikan tutkija Aleksei Chesnakovin haastattelussa.

Surkov totesi myös, että perustuslain uudistusten arvioiminen on vielä aikaista, koska valmistelutyöryhmän työ on kesken.

Putin ilmoitti uudistuksista perustuslain uudistuksista vuotuisessa puheessaan maan liittokokoukselle tammikuussa. Tällöin hän näytti vihjaavan, että ei vastusta perustuslain määräystä, joka rajoittaa presidenttikaudet kahteen perättäiseen kauteen.

Puheen jälkeen hallitus erosi ja perustettiin poliitikoista, järjestöihmisistä ja kulttuurihenkilöistä muodostuva työryhmä valmistelemaan uudistuksia. Mukana on myös muutama urheilija.

Interfaxin mukaan Ekho Moskyi -radiokanavan päätoimittaja Aleksei Venediktov sanoi 11. helmikuuta kuulleensa työryhmän jäseniltä, että ryhmä keskustelee ”juridisesta mahdollisuudesta presidenttikausien nollaamiseen valtaoikeuksien muuttamisen myötä”.

Putinin ensimmäinen presidenttikausi alkoi vuoden 2000 maaliskuussa. Vuosina 2008—2012 hän oli yhden kauden pääministerinä ja presidentti oli Dmitri Medvedev, mutta käytännössä valta säilyi Putinilla.

Nämä muutokset Putin haluaa Venäjän perustuslakiin

Kansainvälinen oikeus ei saa ajaa venäläisten lakien ohi.

Hallituksen nimittämisen prosessi muuttuu. Vastuuta siirretään presidentiltä parlamentille.

Presidentti nimittää turvallisuus- ja puolustusorganisaatioiden johtajat vasta konsultoituaan parlamentin ylähuonetta.

Tuomareilla, parlamentin jäsenillä ja ministereillä ei saa olla ulkomaan kansalaisuutta tai asuinpaikkaa ulkomailla.

Maan presidentti ei ole koskaan saanut asua ulkomailla, eikä hänellä ole saanut olla muun maan kansalaisuutta.

Vahvistetaan valtakunnanneuvoston perustuslaillista asemaa. Tällä hetkellä neuvosto toimii presidentin neuvonantajana.

Lähde: Meduza.